ห้ามตุกติกดอกเบี้ยฝาก
ธปท.ออกกฎคุมเข้มธนาคารเหตุไม่คุ้มครองเงินประชาชน
21 ส.ค. 2554

ธปท.ออกกฎคุมเข้มธนาคารเหตุไม่คุ้มครองเงินประชาชน
ธปท.สั่งห้ามธนาคารพาณิชย์ทำธุรกรรมเงินฝากที่มีอนุพันธ์แฝง จ่ายผลตอบแทนอิงกับตัวแปรอื่นที่ไม่ใช่ดอกเบี้ย
นายสมบูรณ์ จิตเป็นธมผู้อำนวยการ สำนักนโยบายความเสี่ยง สายนโยบายสถาบันการเงิน ธนาคารแห่งประเทศไทย (ธปท.)ได้ออกประกาศแจ้งให้ธนาคารพาณิชย์ทุกแห่ง ยกเว้นธนาคารพาณิชย์เพื่อรายย่อย (ธย.) ทราบว่า ไม่สามารถทำธุรกรรมในรูปแบบเงินฝากที่มีอนุพันธ์ตราสารแฝงได้ แต่ในส่วนของธุรกรรมในรูปเงินกู้ยืมที่มีอนุพันธ์แฝง ธนาคารยังสามารถทำได้ตามหลักเกณฑ์เดิม
นายสมบูรณ์ กล่าวว่า สาเหตุที่ ธปท.ห้ามไม่ให้ธนาคารพาณิชย์ทำธุรกรรมในรูปเงินฝากที่มีอนุพันธ์แฝงก็เพื่อป้องกันไม่ให้ลูกค้าเกิดความสับสนในเรื่องการคุ้มครองเงินฝากจากสถาบันคุ้มครองเงินฝาก เนื่องจากประกาศของคณะกรรมการสถาบันคุ้มครองเงินฝาก ไม่นับรวมถึงเงินฝากที่มีอนุพันธ์แฝงและตั๋วแลกเงินทุกประเภทที่ออกโดยสถาบันการเงิน 
ผู้บริหาร ธปท. ชี้แจงว่า การทำธุรกรรมอนุพันธ์แฝง หมายถึง การทำธุรกรรมที่จ่ายผลตอบแทนผูกไว้กับตัวแปรที่ใช้อ้างอิง ไม่ใช่จ่ายผลตอบแทนที่เป็นดอกเบี้ยอย่างเดียว เช่น ธุรกรรมเงินกู้ยืมที่มีการจ่ายผลตอบแทนอ้างอิงกับตัวแปร โดยผลตอบแทนจะขึ้นอยู่กับตัวแปรที่ใช้อ้างอิงที่ได้กำหนดไว้ล่วงหน้า ซึ่งไม่ใช่การจ่ายดอกเบี้ยตามปกติ ธุรกรรมเงินกู้ยืมที่ให้ชำระคืนหรือผู้ให้กู้ยืม ที่ให้รับชำระคืนเงินต้นหรือผลตอบแทนเป็นตราสารหนี้ หรือตราสารทุนที่ได้กำหนดไว้ล่วงหน้า หรือให้สิทธิในการขายหรือแลกเปลี่ยนเป็นเงินตราต่างประเทศตามที่กำหนดไว้ล่วงหน้า หรือธุรกรรมการกู้ยืมที่ให้สิทธิคู่สัญญาขยายเวลาหรือไถ่ถอนได้ก่อนกำหนด
นอกจากนี้ ธปท.ยังได้ออกประกาศห้ามไม่ให้ธนาคารพาณิชย์ทำธุรกรรมในรูปเงินฝากที่มีอนุพันธ์ด้านเงินเฟ้อแฝง แต่ยังให้ทำธุรกรรมในรูปเงินกู้ที่มีอนุพันธ์ด้านเงินเฟ้อแฝงได้ เนื่องจากกังวลว่าลูกค้าจะสับสนกับเงื่อนไขการคุ้มครองเงินฝาก จึงได้ปรับปรุงการทำธุรกรรมในรูปเงินกู้ที่มีอนุพันธ์ด้านเงินเฟ้อแฝงให้ชัดเจนขึ้นด้วย
ทั้งนี้ ธปท.ยังได้ขยายขอบเขตการทำธุรกรรมที่มีอนุพันธ์แฝงเพิ่มเติม คือ ให้เพิ่มตัวแปรอ้างอิงในการทำธุรกรรม ปรับเปลี่ยนเงื่อนไขในการทำธุรกรรมในเรื่องการคืนเงินต้นเต็มจำนวน เป็นให้คืนเงินต้นอย่างน้อย 80% เมื่อครบอายุสัญญา สำหรับเงินกู้ที่มีอนุพันธ์แฝง รวมทั้งได้ออกประกาศเพิ่มเติมให้ธนาคารสามารถทำธุรกรรมเงินกู้ยืมที่ให้สิทธิคู่สัญญาในการชำระหรือรับชำระคืนเป็นตราสารทุนได้กับผู้ลงทุนสถาบัน จากเดิมที่อนุญาตเฉพาะตราสารหนี้และเงินตราต่างประเทศโดยให้มีผลบังคับใช้ทันที